CELEX: 32014D0132
Language: sk
Date: 2014-03-11 00:00:00
Title: 2014/132/EÚ: Vykonávacie rozhodnutie Komisie z  11. marca 2014 , ktorým sa stanovujú celoúniové výkonnostné ciele pre sieť manažmentu letovej prevádzky a varovné prahy na druhé referenčné obdobie v rokoch 2015 až 2019  Text s významom pre EHP

12.3.2014   
            
            
               SK
            
            
               Úradný vestník Európskej únie
            
            
               L 71/20
            
         
      VYKONÁVACIE ROZHODNUTIE KOMISIE
   
   z 11. marca 2014,
   ktorým sa stanovujú celoúniové výkonnostné ciele pre sieť manažmentu letovej prevádzky a varovné prahy na druhé referenčné obdobie v rokoch 2015 až 2019
   (Text s významom pre EHP)
   (2014/132/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 549/2004 z 10. marca 2004, ktorým sa stanovuje rámec na vytvorenie jednotného európskeho neba (rámcové nariadenie) (1), a najmä na jeho článok 11 ods. 3 písm. a),
   keďže:
   
               (1)
            
            
               Nariadením (ES) č. 549/2004 sa vyžaduje zavedenie systému výkonnosti leteckých navigačných služieb a sieťových služieb. Vyžaduje sa ním najmä, aby Komisia prijala ciele výkonnosti celej Únie v kľúčových oblastiach, ako sú bezpečnosť, životné prostredie, kapacita a nákladová efektívnosť. Vykonávacím nariadením Komisie (EÚ) č. 390/2013 (2) sa stanovili ďalšie pravidlá týkajúce sa uvedených cieľov.
            
         
               (2)
            
            
               Celoúniové výkonnostné ciele na druhé referenčné obdobie, ktoré prebieha v kalendárnych rokoch 2015 až 2019 vrátane, by sa mali stanoviť teraz.
            
         
               (3)
            
            
               Komisia 29. júla 2010 vymenovala v súlade s článkom 11 ods. 2 nariadenia (ES) č. 549/2004 a článkom 3 nariadenia Komisie (EÚ) č. 691/2010 (3) orgán na preskúmanie výkonnosti, aby jej pomáhal pri implementácii systému výkonnosti, a najmä pri stanovení celoúniových výkonnostných cieľov.
            
         
               (4)
            
            
               S cieľom uľahčiť prijatie celoúniových výkonnostných cieľov na druhé referenčné obdobie uskutočnil orgán na preskúmanie výkonnosti s podporou Komisie konzultácie so všetkými zainteresovanými stranami uvedenými v článku 10 ods. 3 nariadenia (ES) č. 549/2004 o prístupe, ktorý by sa mal použiť pri stanovovaní celoúniových výkonnostných cieľov, o postupe ich stanovenia a orientačných rozsahoch, ktoré by jednotlivé ciele nemali prekročiť. Konzultácie so zainteresovanými stranami prebiehali od 25. januára 2013 do 3. júla 2013. Zapojil sa aj Výbor pre medziodvetvový dialóg zriadený rozhodnutím Komisie 98/500/ES (4) a všetky európske profesijné orgány zastupujúce zamestnancov v sektore civilného letectva mali možnosť predložiť svoje pripomienky.
            
         
               (5)
            
            
               Orgán na preskúmanie výkonnosti predložil Komisii 27. septembra 2013 správu, v ktorej navrhol celoúniové výkonnostné ciele, pričom pri ich navrhovaní zohľadnil konzultácie so zainteresovanými stranami. V správe sa uvádzali predpoklady a zdôvodnenia v súvislosti s navrhovanými cieľmi, ako aj zloženie skupín poskytovateľov leteckých navigačných služieb alebo funkčné bloky vzdušného priestoru s podobným prevádzkovým a ekonomickým prostredím.
            
         
               (6)
            
            
               Celoúniové výkonnostné ciele stanovené v tomto rozhodnutí sú v súlade s nariadením (ES) č. 549/2004 a vykonávacím nariadením (EÚ) č. 390/2013. Boli pripravené za pomoci orgánu na preskúmanie výkonnosti. Zohľadnili sa konzultácie so zainteresovanými stranami aj príspevok manažéra siete, ktorého funkcia bola zriadená článkom 6 nariadenia Európskeho parlamentu a Rady (EÚ) č. 551/2004 (5) a článkom 3 nariadenia Komisie (EÚ) č. 677/2011 (6), Európskej agentúry pre bezpečnosť letectva (EASA) a národných dozorných orgánov. Ciele vychádzajú z informácií, ktoré mali Komisia a orgán na preskúmanie výkonnosti k dispozícii k 17. decembru 2013.
            
         
               (7)
            
            
               Celoúniové výkonnostné ciele vychádzajú z údajov o členských štátoch, Nórsku a Švajčiarsku.
            
         
               (8)
            
            
               Celoúniové výkonnostné ciele v kľúčovej oblasti týkajúcej sa bezpečnosti stanovené v tomto rozhodnutí boli vypracované v spolupráci s EASA. Pri prijímaní prijateľných spôsobov plnenia požiadaviek a inštruktážneho materiálu v súlade s vykonávacím nariadením (EÚ) č. 390/2013 má EASA podrobnejšie objasniť vymedzenie kategórií nástroja analýzy rizika (RAT) s cieľom zabezpečiť harmonizované uplatňovanie celoúniových výkonnostných cieľov v kľúčovej výkonnostnej oblasti, akou je bezpečnosť, najmä s ohľadom na vymedzenie kategórie C (schopnosť poskytovať bezpečné ale zhoršené služby ATM). S EASA sa konzultovalo aj v súvislosti s celoúniovými výkonnostnými ukazovateľmi v iných kľúčových výkonnostných oblastiach, aby sa tak zabezpečila konzistentnosť s prvoradými bezpečnostnými cieľmi.
            
         
               (9)
            
            
               Celoúniové výkonnostné ciele v kľúčovej výkonnostnej oblasti, akou je životné prostredie, sa majú stanoviť voči základným výkonnostným úrovniam dosiahnutým v roku 2012, ako ich vypočítal orgán na preskúmanie výkonnosti, konkrétne s navýšením 3,17 % voči priemernej efektívnosti horizontálneho letu na trati po skutočnej trajektórii a 5,15 % voči priemernej efektívnosti horizontálneho letu na trati podľa posledného podaného letového plánu.
            
         
               (10)
            
            
               Počas referenčného obdobia by celoúniové výkonnostné ciele v kľúčovej výkonnostnej oblasti, akou je kapacita, merané ako priemerné meškanie riadenia toku letovej prevádzky (ATFM) na trati mali každoročne dosahovať celoúniový výkonnostný cieľ na rok 2014 pri zohľadnení predpovedí letovej prevádzky na druhé referenčné obdobie.
            
         
               (11)
            
            
               Celoúniové výkonnostné ciele v kľúčovej výkonnostnej oblasti, akou je nákladová efektívnosť, na každý rok referenčného obdobia by sa mali vyjadriť v reálnych hodnotách s použitím hodnôt z roku 2009 (EUR2009), aby sa tak okrem iného umožnilo vykonanie porovnaní s výkonnostnou úrovňou dosiahnutou v predchádzajúcom referenčnom období.
            
         
               (12)
            
            
               Predpokladané zlepšenie nákladovej efektívnosti v druhom referenčnom období by sa malo porovnávať s určenými nákladmi na rok 2014 vo výške 6242 mil. EUR (7) vyjadrenými v hodnotách EUR2009. Na základe najnovšej predpokladanej letovej prevádzky v roku 2014 (8) by sa základná hodnota určených jednotkových nákladov mala rovnať 58,09 EUR vyjadreným v hodnotách EUR2009. Výsledkom uvedeného cieľa nákladová efektívnosť by preto malo byť zníženie určených jednotkových nákladov o 3,3 % ročne počas druhého referenčného obdobia. Základná hodnota 58,09 EUR vyjadrená v hodnotách EUR2009 je vyššia ako výkonnostný cieľ Únie vo výške 53,92 EUR vyjadrený v hodnotách EUR2009 určený na rok 2014, pretože prognózovaný objem dopravy na rok 2014 je nižší ako objem pôvodne predpokladaný v rozhodnutím Komisie 2011/121/EÚ (9).
            
         
               (13)
            
            
               Predpoklady letovej prevádzky na druhé referenčné obdobie sa prebrali z pesimistickej verzie najnovšej predpovede STATFOR-u, ktorá bola uverejnená 30. septembra 2013 a v ktorej sa uvádza priemerný ročný nárast objemu dopravy o 1,2 %. Dlhé obdobie do konca roku 2019, ktorého sa predpoveď týka, však prináša určitý stupeň neistoty. V súvislosti so správou Komisie predloženou Výboru pre jednotné nebo uvedenou v článku 18 ods. 4 vykonávacieho nariadenia (EÚ) č. 390/2013 by preto Komisia mala do roku 2016 preskúmať uvedené predpoklady letovej prevádzky, a to na základe najnovšej dostupnej predpovede STATFOR-u. Na základe uvedeného preskúmania môže Komisia v súlade s článkom 17 ods. 1 písm. a) uvedeného nariadenia podľa vhodnosti rozhodnúť o zrevidovaní výkonnostných cieľov Únie na kalendárne roky 2017 až 2019.
            
         
               (14)
            
            
               Podľa prognózy by sa referenčné určené náklady na druhé referenčné obdobie mali priemerne znižovať o 2,1 % ročne.
            
         
               (15)
            
            
               Okrem výkonnostných cieľov Únie by sa mali stanoviť varovné prahy, pri prekročení ktorých by sa mohol aktivovať varovný mechanizmus uvedený vo vykonávacom nariadení (EÚ) č. 390/2013.
            
         
               (16)
            
            
               V súlade s vykonávacím nariadením (EÚ) č. 390/2013 sa miestne ciele nemusia nevyhnutne rovnať výkonnostným cieľom Únie. Mali by im však zodpovedať a primerane k nim prispievať. Plán výkonnosti, ktorý sa má podľa vykonávacieho nariadenia (EÚ) č. 390/2013 vypracovať na úrovni funkčného bloku vzdušného priestoru, by mal odzrkadľovať tento súlad a jeho primeraný príspevok.
            
         
               (17)
            
            
               Toto rozhodnutie by malo nadobudnúť účinnosť dňom jeho uverejnenia, a to s ohľadom na uľahčenie vypracúvania plánov výkonnosti v súlade s kapitolou II vykonávacieho nariadenia (EÚ) č. 390/2013.
            
         
               (18)
            
            
               Opatrenia stanovené v tomto rozhodnutí sú v súlade so stanoviskom Výboru pre jednotné nebo,
            
         PRIJALA TOTO ROZHODNUTIE:
   Článok 1
   Celoúniové výkonnostné ciele pre kľúčovú oblasť bezpečnosť
   1.   Celoúniové výkonnostné ciele pre kľúčovú oblasť bezpečnosť sa na druhé referenčné obdobie stanovujú v odsekoch 2 a 3.
   2.   Celoúniové výkonnostné ciele pre účinnosť riadenia bezpečnosti uvedenú v písmene a) bode 1.1 oddiele 1 prílohy I k vykonávaciemu nariadeniu (EÚ) č. 390/2013 sú tieto:
   
               a)
            
            
               najneskôr do 31. decembra 2019 musia národné dozorné orgány dosiahnuť aspoň úroveň C (10) vo všetkých cieľoch riadenia („politika a ciele v oblasti bezpečnosti“, „riadenie bezpečnostného rizika“, „zaistenie bezpečnosti“, „presadzovanie bezpečnosti“ a „kultúra bezpečnosti“);
            
         
               b)
            
            
               najneskôr do 31. decembra 2019 musia poskytovatelia leteckých navigačných služieb dosiahnuť aspoň úroveň D v cieľoch riadenia „politika a ciele v oblasti bezpečnosti“, „riadenie bezpečnostného rizika“, „zaistenie bezpečnosti“ a „presadzovanie bezpečnosti“ a aspoň úroveň C v cieli riadenia „kultúra bezpečnosti“.
            
         3.   Celoúniové výkonnostné ciele pre použitie klasifikácie závažnosti uvedené v písmene b) bode 1.1 oddiele 1 prílohy I k vykonávaciemu nariadeniu (EÚ) č. 390/2013 sú tieto:
   
               a)
            
            
               členské štáty do 31. decembra 2017 a následne do konca druhého referenčného obdobia každoročne zabezpečujú prostredníctvom svojich národných dozorných orgánov zber údajov o celkovej závažnosti ATM určenej prostredníctvom metodiky nástroja analýzy rizika (RAT) na účely klasifikácie aspoň 80 % ročne nahlásených porušení minimálnych rozstupov a preniknutí na vzletovú a pristávaciu dráhu do kategórií A (vážne incidenty), B (závažné incidenty) a C (významné incidenty), ako aj nahlásenie týchto údajov EASA (11);
            
         
               b)
            
            
               členské štáty najneskôr do 31. decembra 2017 a 2019 zabezpečia prostredníctvom svojich národných dozorných orgánov zber údajov o závažnosti „celkového ATM“ určenej prostredníctvom metodiky nástroja analýzy rizika (RAT) na účely klasifikácie aspoň 80 % a 100 % ročne nahlásených udalostí charakteristických pre ATM do kategórií AA (celková neschopnosť poskytovať bezpečné služby ATM), A (vážna neschopnosť poskytovať bezpečné služby ATM), B (čiastočná neschopnosť poskytovať bezpečné služby ATM) a C (schopnosť poskytovať bezpečné, ale zhoršené služby ATM), ako aj nahlásenie týchto údajov EASA;
            
         
               c)
            
            
               najneskôr do 31. decembra 2017 a 2019 musia poskytovatelia leteckých navigačných služieb nahlásiť národným dozorným orgánom údaje o závažnosti „pozemného ATM“ určenej prostredníctvom metodiky nástroja analýzy rizika (RAT) na účely klasifikácie aspoň 80 % a 100 % ročne nahlásených porušení minimálnych rozstupov a preniknutí na vzletovú a pristávaciu dráhu do kategórií A (vážne incidenty), B (závažné incidenty) a C (významné incidenty);
            
         
               d)
            
            
               najneskôr do 31. decembra 2017 a 2019 musia poskytovatelia leteckých navigačných služieb nahlásiť národným dozorným orgánom údaje o závažnosti „pozemného ATM“ určenej prostredníctvom metodiky nástroja analýzy rizika (RAT) na účely klasifikácie aspoň 80 % a 100 % ročne nahlásených udalostí charakteristických pre ATM do kategórií AA (celková neschopnosť poskytovať bezpečné služby ATM), A (vážna neschopnosť poskytovať bezpečné služby ATM), B (čiastočná neschopnosť poskytovať bezpečné služby ATM) a C (schopnosť poskytovať bezpečné, ale zhoršené služby ATM).
            
         Článok 2
   Celoúniové výkonnostné ciele pre kľúčovú oblasť životné prostredie
   Celoúniové výkonnostné ciele pre kľúčovú oblasť životné prostredie na druhé referenčné obdobie sú tieto:
   
               1.
            
            
               priemerná efektívnosť horizontálneho letu na trati po skutočnej trajektórii v roku 2019 aspoň 2,6 %, ako sa vymedzuje v písmene a) bode 2.1 oddiele 1 prílohy I k vykonávaciemu nariadeniu (EÚ) č. 390/2013;
            
         
               2.
            
            
               priemerná efektívnosť horizontálneho letu na trati podľa posledného podaného letového plánu v roku 2019 aspoň 4,1 %, ako sa vymedzuje v písmene b) bode 2.1 oddiele 1 prílohy I k vykonávaciemu nariadeniu (EÚ) č. 390/2013.
            
         Článok 3
   Celoúniové výkonnostné ciele pre kľúčovú oblasť kapacita
   Výkonnostný cieľ Únie pre kľúčovú oblasť kapacita, ktorý sa má dosiahnuť v každom kalendárnom roku druhého referenčného obdobia na let, je najviac 0,5 min. priemerné meškanie riadenia toku letovej prevádzky (ATFM) na trati každého letu, ako sa vymedzuje v bode 3.1 oddiele 1 prílohy I k vykonávaciemu nariadeniu (EÚ) č. 390/2013.
   Článok 4
   Celoúniové výkonnostné ciele pre kľúčovú oblasť nákladová efektívnosť
   Celoúniové výkonnostné ciele pre kľúčovú oblasť nákladová efektívnosť na druhé referenčné obdobie sú určené jednotkové náklady na traťové letecké navigačné služby, ako sa vymedzuje v písmene a) bode 4.1 oddiele 1 prílohy I k vykonávaciemu nariadeniu (EÚ) č. 390/2013, vyjadrené v reálnych hodnotách v eurách z roku 2009 (EUR2009), a to 56,64 EUR na rok 2015, 54,95 EUR na rok 2016, 52,98 EUR na rok 2017, 51,00 EUR na rok 2018 a 49,10 EUR na rok 2019.
   Článok 5
   Predpoklady
   Toto rozhodnutie vychádza z predpokladov stanovených v prílohe.
   Článok 6
   Varovné prahy
   1.   V prípade, že sa v priebehu daného kalendárneho roku skutočná letová prevádzka, ktorú zaznamenal orgán na preskúmanie výkonnosti, líši od predpovedí letovej prevádzky uvedených v prílohe najmenej o 10 %, môže dôjsť k aktivácii varovného mechanizmu Únie uvedeného v článku 19 ods. 1 vykonávacieho nariadenia (EÚ) č. 390/2013.
   2.   V prípade, že sa v priebehu daného kalendárneho roku skutočná letová prevádzka, ktorú zaznamenal orgán na preskúmanie výkonnosti, líši od predpovedí letovej prevádzky stanovených v príslušných plánoch výkonnosti uvedených v kapitole III vykonávacieho nariadenia (EÚ) č. 390/2013 najmenej o 10 %, môže dôjsť k aktivácii miestneho varovného mechanizmu uvedeného v článku 19 ods. 2 vykonávacieho nariadenia (EÚ) č. 390/2013.
   Článok 7
   Nadobudnutie účinnosti
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
   
      V Bruseli 11. marca 2014
      
         
            Za Komisiu
         
         
            predseda
         
         José Manuel BARROSO
         
      
   
   
      (1)  Ú. v. EÚ L 96, 31.3.2004, s. 1.
   
      (2)  Vykonávacie nariadenie Komisie (EÚ) č. 390/2013 z 3. mája 2013, ktorým sa stanovuje systém výkonnosti leteckých navigačných služieb a sieťových funkcií (Ú. v. EÚ L 128, 9.5.2013, s. 1).
   
      (3)  Nariadenie Komisie (EÚ) č. 691/2010 z 29. júla 2010, ktorým sa stanovuje systém výkonnosti letových navigačných služieb a sieťových funkcií (Ú. v. EÚ L 201, 3.8.2010, s. 1).
   
      (4)  Rozhodnutie Komisie 98/500/ES z 20. mája 1998 o zriadení Výborov pre medziodvetvový dialóg na podporu dialógu medzi sociálnymi partnermi na európskej úrovni (Ú. v. ES L 225, 12.8.1998, s. 27).
   
      (5)  Nariadenie Európskeho parlamentu a Rady (ES) č. 551/2004 z 10. marca 2004 o organizácii a využívaní vzdušného priestoru v jednotnom európskom nebi (Ú. v. EÚ L 96, 31.3.2004, s. 20).
   
      (6)  Nariadenie Komisie (EÚ) č. 677/2011 zo 7. júla 2011, ktorým sa ustanovujú podrobné pravidlá vykonávania funkcií siete manažmentu letovej prevádzky (ATM) (Ú. v. EÚ L 185, 15.7.2011, s. 1).
   
      (7)  Vrátane nákladov Chorvátska, ktoré sa nezúčastnilo na systéme výkonnosti počas prvého referenčného obdobia, a úprav všetkých členských štátov vykonaných na účely zohľadnenia predbežných znížení za lety VFR, ktoré boli oslobodené.
   
      (8)  107 439 000 jednotiek traťových služieb [zdroj: STATFOR, low case forecast (pesimistická predpoveď), september 2013].
   
      (9)  Rozhodnutie Komisie 2011/121/EÚ z 21. februára 2011, ktorým sa stanovujú ciele výkonnosti Európskej únie a varovné prahy pre poskytovanie letových navigačných služieb v rokoch 2012 až 2014 (Ú. v. EÚ L 48, 23.2.2011, s. 16).
   
      (10)  Úrovne C a D sa vymedzujú v prijateľných spôsoboch plnenia požiadaviek a inštruktážnom materiáli EASA pre vykonávanie a meranie kľúčových ukazovateľov výkonnosti v oblasti bezpečnosti, ako sa uvádza v článku 7 vykonávacieho nariadenia (EÚ) č. 390/2013.
   
      (11)  Kategórie AA, A, B, C, D a E sa vymedzujú v prijateľných spôsoboch plnenia požiadaviek a inštruktážnom materiáli EASA pre vykonávanie a meranie kľúčových ukazovateľov výkonnosti v oblasti bezpečnosti, ako sa uvádza v článku 7 vykonávacieho nariadenia (EÚ) č. 390/2013.
   
      PRÍLOHA
      
                  1.
               
               
                  Predpokladaná letová prevádzka na celoúniovej úrovni vyjadrená v jednotkách traťových služieb
                  
                              Jednotky traťových služieb
                           
                        
                              2015
                           
                           
                              2016
                           
                           
                              2017
                           
                           
                              2018
                           
                           
                              2019
                           
                        
                              108 541 000
                           
                           
                              110 196 000
                           
                           
                              111 436 000
                           
                           
                              112 884 000
                           
                           
                              114 305 000
                           
                        
            
                  2.
               
               
                  Referenčné určené náklady na traťové letecké navigačné služby prognózované na celoúniovej úrovni
                  
                              Určené náklady (EUR2009)
                           
                        
                              2015
                           
                           
                              2016
                           
                           
                              2017
                           
                           
                              2018
                           
                           
                              2019
                           
                        
                              6 147 905 000
                           
                           
                              6 055 686 000
                           
                           
                              5 904 294 000
                           
                           
                              5 756 687 000
                           
                           
                              5 612 769 000